钦定古今图书集成/明伦汇编/官常典/第619卷 > 《成都府新建汉文翁祠堂碑》宋·祁
## 钦定古今图书集成/明伦汇编/官常典/第619卷 > 《成都府新建汉文翁祠堂碑》宋·祁

蜀之庙食千五百年不绝者，秦李公冰、汉文公翁两
祠而已。冰为蜀凿离堆，逐悍水以溉，所及常无旱年。
西人德之，因言“冰身与水怪斗，斗不胜死。”自是江无
暴流，蛟蜃怖藏，人恬以生，故侈大房殿，岁击羊豕雉
鱼，伐鼓啸籥，倾数十州之人。人得侍祠，奔走鼓舞，以
娱悦神祝已传嘏而后敢安。翁之治蜀，开学校，以《诗》
《书》教人澡熨，故俗长长少少，亲亲尊尊，百姓顺赖。其
后司马相如、王褒、扬雄以文章倡，张宽以博闻显，严
遵、李仲元以有道称，何、武入为三公。汉家号令典章，
赫然与三代等，蜀有儒自公始，班固言之既详。初，公
为礼殿，以舍孔子及七十二子之像。殿右庑作石室，
舍公像于中。晚汉学焚，有守曰：“高朕能兴完之。后人
又作朕像，进偶公室。”岁时，长吏率掾属诸生，奉笾豆饔醪，荐之于前，虔跽谨洁，一再奠而退，辞无敢不信
焉。冰以功，公以德，功易见，德难知，故祀虽偕而优狭
异焉。嘉祐二年，予知益州，往款公祠。至则区位湫偪，
埃蚀垢蒙，不称所闻，大惧礼益懈忽，神弗临享。其明
年，乃占学宫之西，攻位鸠工，弗亟弗迟。作堂三楹，张
左右序及献庑大抵若干间。布寻以度堂，累常以度
廷，疏窗以快显，壮阖以严闭，采有丹青，陛有级夷，瓦
密栋彊，若棘若飞。乃肖公像于宇间，绘《相如》等于东
西壁。“本古学之复莫若朕，本今学之盛，莫若枢密直
学士蒋公堂”，故绘二公于其间，皆配祠焉。于是择日
告成于神。揖而升，簠斝果湆脯修纷罗而有容，可以
告虔；趋而降，罍𨱔，巾洗席燎并施而不慁，可以尽仪。
相者循循，任者舒舒，礼生于严广，灵妥于间寂故也。
噫！自公之来，蜀之人自视若邹鲁。宋兴，名臣钜公，踵
相建于朝。先帝时，巨猾再作乱，弄库兵，争剑阁。是时
蜀豪英无一污贼者，群顽愁窘，不容喘而灭。非人好
忠，家知孝使然耶？所使然者，不自公欤？《传》曰：“非此族
也，不在祀典。”公在之矣。则是祠之作，愿自予而古，无
俾坏息云。祠之兴，同尚之贤，则转运使赵抃及提点
刑狱使者凡三人。赞辅之勤，自通判军州事祝谘以
降六人；营董之劳，自兵马都监毛永保而下二人，咸
书象于西厢，列官里于石《室。铭》曰：“公二千石兮守大
邦，冠峨峨兮绂斯皇，出有瑞节兮车骑罗，石室孔卑
兮人谓何？新堂翼兮乐耽耽，庭广直兮序岩岩，吏奉
承兮不哗，神来格兮此其家，俨群贤兮并陈，公所教
兮如其仁，庖鱼挺兮俎肉鲜，神来享兮憺冤延，公教
在人兮无有颇，蜀贤不乏兮才日多，俗祥顺兮孝慈，
公祀百世兮庸可知。”